Forslag til EUROPA-PARLAMENTETS OG RÅDETS BESLUTNING om forlængelse af beslutning nr. 710/97/EF om en koordineret fremgangsmåde for godkendelse inden for satellitbaserede personkommunikationstjenester i Fællesskabet

(forelagt af Kommissionen)

BEGRUNDELSE

Europa-Parlamentets og Rådets beslutning nr. 710/97/EF af 24. marts 1997 om en koordineret fremgangsmåde for godkendelse inden for satellitbaserede personkommunikationstjenester i Fællesskabet [1] (beslutning "S-PCS") opstillede nye rammer for en koordineret indførelse i Europa af nye generationer af satellitsystemer, der tilbyder tjenester direkte til den enkelte brugerterminal. I første omgang fastsatte Europa-Parlamentet og Rådet en gyldighedsperiode for beslutningen på tre år.

[1] EFT L 105 af 23.4.1997, s. 4.

Som led i de nye rammer indførtes der en samarbejdsordning mellem EU og CEPT (Den Europæiske Konference af Post- og Teleadministrationer), hvorved Europa-Kommissionen, efter høring af medlemsstaterne i Licensudvalget, giver CEPT mandat til at træffe foranstaltninger til at sikre en koordineret indførelse af bestemte satellittjenester i Europa. Sådanne foranstaltninger omfatter sædvanligvis harmoniseret anvendelse af frekvenser, harmonisering af vilkår for tilladelser og procedurer samt anvendelse og fri omsætning af brugerterminaler. Desuden indeholdt beslutningen også bestemmelser om en etstedsbestillingsordning for hele EU for disse tjenester, der skulle sikre en hurtig og koordineret udstedelse af de nødvendige tilladelser til disse systemer.

Kommissionen har udstedt en række mandater siden 1997, og som reaktion herpå har CEPT vedtaget adskillige beslutninger og henstillinger, men processen er langt fra afsluttet. For satellitsystemer, der allerede udbyder tjenester eller har planer om at gøre det i umiddelbar fremtid, er ikke alle elementer i de planlagte foranstaltninger gennemført endnu. Vilkårene og procedurerne for godkendelse er stadig meget forskellige i medlemsstaterne, så der kan vise sig behov for yderligere harmoniseringstiltag fra CEPT. Etstedsbestillingsordningen for satellitsystemer er under udformning i CEPT, men fungerer endnu ikke i praksis. Der er truffet koordinerede foranstaltninger om tilrådighedsstillelse af spektrum, såsom den planlagte rydning af spektrum i visse frekvensbånd for at gøre plads til nye markedsdeltagere, men der skal føres tilsyn med gennemførelsen. Dette gælder også tildelingen af spektrum og udstedelsen af tilladelser i de enkelte medlemsstater. Dertil kommer, at satellitsystemer, der benytter andre frekvensbånd end dem, der er omfattet af de oprindelige mandater fra Kommissionen, men hvor der er lignende reguleringsspørgsmål, forventes at blive sat i drift i løbet af første halvdel af det kommende årti.

I betragtning af denne udvikling mener Kommissionen, at det er nødvendigt og hensigtsmæssigt at forlænge gyldigheden af den eksisterende rammebeslutning ud over maj 2000 og frem til år 2003. Dette vil skabe kontinuitet og sikkerhed for markedsdeltagere og myndigheder, så de kan fastlægge deres forretningsstrategier og planlægge deres investeringer i EU. Samtidig giver det Kommissionen den kontinuitet i retsgrundlaget, der er nødvendig for at kunne tage initiativ til og påvirke de reguleringstiltag, der skal til for at sikre en koordineret indførelse af satellitsystemerne i løbet af de kommende år, i form af mandater til CEPT, hvor det er hensigtsmæssigt. Det vil muligvis ikke være nødvendigt at forlænge beslutningen ud over 2003, da de overordnede lovrammer, bl.a. direktiv 97/13/EC [2] af 10. April 1997 ("Licensdirektivet") til den tid kan have fået en anden form, som resultat af den igangværende "1999-revurdering", og de spektrumpolitiske initiativer, Kommissionen iværksætter.

[2] EFT L 117 af 7.5.1997, s. 15.

Beslutning nr. 710/97/EF udløber den 13. maj 2000 og bør derfor forlænges.

2000/0020 (COD)

Forslag til

EUROPA-PARLAMENTETS OG RÅDETS BESLUTNING

om forlængelse af beslutning nr. 710/97/EF om en koordineret fremgangsmåde for godkendelse inden for satellitbaserede personkommunikationstjenester i Fællesskabet

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 47, 55 og 95,

under henvisning til forslag fra Kommissionen [3],

[3] EFT C

under henvisning til udtalelse fra Det Økonomiske og Sociale Udvalg [4],

[4] EFT C

i henhold til fremgangsmåden i traktatens artikel 251 [5], og

[5] EFT C

ud fra følgende betragtninger:

(1) Europa-Parlamentets og Rådets beslutning nr. 710/97/EF af 24. marts 1997 om en koordineret fremgangsmåde for godkendelse inden for satellitbaserede person kommuni kations tjenester i Fællesskabet udløber den 13 maj 2000;

(2) beslutningen bør forlænges indtil den 31. december 2003 -

VEDTAGET FØLGENDE BESLUTNING:

Artikel 1

Ordlyden i artikel 12 i beslutning nr. 710/97/EF "og forbliver i kraft tre år efter denne dato" erstattes af følgende:

"og forbliver i kraft indtil 31. december 2003."

Artikel 2

Denne beslutning træder i kraft på tredjedagen efter offentliggørelsen i De Europæiske Fællesskabers Tidende.

Udfærdiget i

På Europa-Parlamentets vegne På Rådets vegne

Formand Formand